Hockey Club Val Pélis

L'Hockey Club Val Pélis Bulldogs a l'é na squadra ëd hockey sla giassa ëd La Tor, an provinsa 'd Turin.

Fondà dël 1934 mersì a la famija Cotta Morandini, a l'é la prima vera squadra ëd hockey sla giassa an Piemont (a venta però armarché che gia 20 ani anans a Turin a-i ero dj'atività gropà a cost ëspòrt ma men organisà).

Le prime partecipassion al campionà italian a son ëd j'ani '50, ancora mersì a jë sfòrs dij frèj Cotta Morandini: dël 1953-54 ël Val Pélis Sporting Club a l'é iscrivù a la sgonda serie. La prima partìa ofissial a l'é contra l'Amateur Milan, sgonda squadra dël Hockey Club Milan (5 a 5 l'arzultà). La stagion a l'é 'n sucess e la squadra a oten la promossion an Serie A ma për ëd rason econòmiche a lassa sò drit al Turin. Cost arzultà a s'arpet pì nen e dël 1957 ël Val Pélis a sara soa atività.

Dël 1962 la società a rinass, doi ani dòp a l'ha 'dcò ëd neuv color (dal ross al nèir-verd, color ëd la US Val Pélis dont ël neuv Hockey Club a l'é n'emanassion). Për tuti j'ani '60 a gieuga an Serie C an rivand ai play-off dël 1970-71 andoa a perd, ma an tute le manere a oten la promossion an Serie B.

La prima promossion an Serie A a s'avzin-a: a l'é a la fin ëd la stagion 1975-76. La prima vitòria a riva mach ant l'ùltima giornà contra l'HC Brunico. An col ann-lì a-i é gnun-a degradassion e parèj 'l Val Pélis a resta ant la serie pì àuta për set ëstagion. J'arzultà a son modest ma quàich giugador a riva a butesse la maja dla selession nassional italian-a: Albert Di Fazio e Grant Geogan.


Dël 1983-84 la squadra a torna an Serie B e an cola midema stagion as na va la famija Cotta Morandini: la squadra a ancamin-a a calé jë scalin dël campionà nassional italian e a va torna an Serie C.

Dël 1991-92 la squadra a spariss për la sgonda vira an soa stòria: costa vira a l'é colpa ëd lë stadi "Filatoio" che a l'é nen coatà, për ëd problema ëd burocrassìa ij travaj a son fàit mach dël 1996 ann anté che la squadra a arnass ancora na vira mersì a la famija Cotta Morandini.

Dël 1997-98 la squadra a l'é an A2 e dël 1999-2000 a torna an Serie A1 an ruvand fin-a ai play-off.

Dël 2001 la buria e ël dësbordament dël fium Pélis a dësblo la cuvertura dlë stadi e la società a spariss torna e ij president dël Turin e dël Val Pélis a decido ëd fé na neuva società, l'All Stars Piemont.

La Fusion però a pias nen ai tifos e dël 2002-03 a nass un neuv Val Pélis che a gieuga an Serie C e che n'ani dòp a fa n'acòrd con ël neuv Turin: ël Turin-Val Pélis a gieuga la Serie A 2003-04.

L'acòrdi a dura mach për un ann e dël 2004-05 ël Turin a fa ancora la Serie A antramentre che l'Hockey Club Val Pélis a fa la A2 andoa a resta për le stagion che a rivo dòp.

A la fin ëd la stagion 2006-07 la Valpe a riva ai play-off contra l'HC Meran e dòp la tersa partìa giugasse a Meran la vitura dël president ëd la Valpe Mauro Ferrando a l'ha n'assident e ël president a perd la vita.

Categorìa:Hockey